Ջալալ Հարությունյան

Ջալալ Անատոլիի Հարությունյան (նոյեմբերի 11, 1974, Բադարա, Ասկերանի շրջան, Արցախ), հայ ռազմական գործիչ, գեներալ-լեյտենանտ, Արցախյան ազատամարտի մասնակից, Արցախի Հանրապետության պաշտպանության նախկին նախարար–Պաշտպանության բանակի նախկին հրամանատար, Արցախի հերոս,  ՀՀ ՊՆ ռազմական վերահսկողական ծառայության պետ (2022 թվականի սեպտեմբեր ամսից պաշտոնավարումը կասեցված է)։

Կենսագրություն 

Հարությունյանը ծնվել է Ասկերանի շրջանի Բադարա գյուղում։ Հայրը՝ Անատոլին մաթեմատիկայի ուսուցիչ և դպրոցի ուսմասվար էր աշխատում, իսկ մայրը՝ Սվետլանան՝ բուժքույր։ 1981-ից 1991 թվականներին սովորել է նույն գյուղի միջնակարգ դպրոցում։ Դպրոցը ավարտելուց անմիջապես հետո միացել է Արցախի համար մղվող ազատագրական պայքարին։ Միաժամանակ սովորել է Արցախի պետական համալսարանի կենսաբանական ֆակուլտետում, որն ավարտել է 1995 թվականին։ 1999 թվականին ընդունվել է Սանկտ Պետերբուրգի ռազմական ակադեմիա, որն ավարտել է կարմիր դիպլոմով։

Զինվորական ծառայութուն 
1992 թվականի նոյեմբերի 5-ից ծառայում է Պաշտպանության Բանակում։ 1992-2016 թվականներին զբաղեցրել է տարբեր պաշտոններ ՊԲ-ում՝ լինելով պաշտպանական շրջանի հրամանատար, միավորման հրամանատարի տեղակալ-շտաբի պետ, միավորման հրամանատար։ 2016 թվականի հունիսի 14-ին Բակո Սահակյանի հրամանագրով Հարությունյանը նշանակվել է ԼՂՀ պաշտպանության բանակի N զորամասի հրամանատար։

2018 թվականի դեկտեմբերի 14-ին ԱՀ նախագահի հրամանագրով նշանակվել է ՊԲ հրամանատարի առաջին տեղակալ-շտաբի պետ։

2020 թվականին Արցախի Հանրապետության Նախագահ Բակո Սահակյանի հրամանագրով գեներալ-մայոր Հարությունյանը նշանակվել է Արցախի Հանրապետության պաշտպանության նախարար–պաշտպանության բանակի հրամանատար՝ ազատվելով Արցախի Հանրապետության պաշտպանության բանակի հրամանատարի առաջին տեղակալ-շտաբի պետի պաշտոնից։ 2020 թվականի հոկտեմբերի 27-ին ազատվել է պաշտպանության նախարարի–պաշտպանության բանակի հրամանատարի պաշտոնից՝ մարտական դիրքում վիրավորվելու պատճառով։ Հարությունյանի դեմ մահափորձի փաստով քրեական գործ է հարուցվել, որով դեռևս մեղադրյալ չկա։ Դեկտեմբերի 4-ին դուրս է գրվել հիվանդանոցից։ 

2021 թվականի փետրվարին ՀՀ պաշտպանության նախարար Վաղարշակ Հարությունյանի հրամանով Ջ․ Հարությունյանը նշանակվել է Հայաստանի Հանրապետության Պաշտպանության Նախարարության ռազմական վերահսկողական ծառայության պետ։ 2022 թվականի սեպտեմբերի 2-ին Ջալալ Հարությունյանին երկու դրվագով մեղադրանք է ներկայացվել ՀՀ քրեական օրենսգրքի 550-րդ հոդվածի 3-րդ մասով՝ 2020 թվականի 44-օրյա պատերազմի ընթացքում ծառայողական պարտականությունների նկատմամբ «անփույթ վերաբերմունք» դրսևորելու կապակցությամբ։ Նրա պաշտոնավարումը որպես ՀՀ ՊՆ ռազմական վերահսկողական ծառայության պետ կասեցվել է։

Հայ-ադրբեջանական պատերազմ (2020)

Կոչումներ և պարգևներ 

2019 թվականի հուլիսի 8-ին Արցախի Հանրապետության նախագահ Բակո Սահակյանի հրամանագրով  պաշտպանության բանակի շտաբի պետ Հարությունյանին շնորհվել է գեներալ-մայորի կոչում։

2020 թվականի հուլիսի 8-ին Արցախի Հանրապետության նախագահ Արայիկ Հարությունյանի հրամանագրով  պաշտպանության բանակի շտաբի պետ Հարությունյանին շնորհվել է գեներալ-լեյտենանտի  կոչում։

2020 թվականի հոկտեմբերի 28-ին Հարությունյանին շնորհվել է Արցախի հերոսի կոչում։

Ծանոթագրություններ 

Ռազմական գործիչներ
«Հայրենիքին մատուցած ծառայությունների համար» 2-րդ աստիճանի մեդալակիրներ
Արցախի հերոսներ
Գեներալ-լեյտենանտներ
ՀՀ գեներալ-գնդապետեր
Արցախի Հանրապետության Պաշտպանության բանակի զինծառայողներ

Արտաքին հղումներ 
 Նվիրյալները. Ջալալ Հարությունյան
 
Արիության մեդալակիրներ
Գեներալ-մայորներ
Հայ ռազմական գործիչներ